Џозеф Скулинг
Џозеф Ајзек Скулинг (; Сингапур, 16. јун 1995) сингапурски је пливач чија примарна дисциплина су спринтерске трке делфин стилом, а подједнако успешно плива и у спринтерским тркама слободним и мешовитим стилом. Олимпијски је победник из Рија 2016. у дисциплини 100 делфин, први је сингапурски спортиста са олимпијском медаљом у пливању и уједно први спортиста своје земље са освојеном златном олимпијском медаљом.

Каријера 
На међународној сцени Скулинг је дебитовао на Светском јуниорском првенству у Лими 2011. где је наступио у чак 5 дисциплина, а најбољи резултат остварио је у трци на 100 метара делфин стилом у којој је освојио 5. место. Нешто касније исте године пливао је и на Играма Југоисточне Азије на којима је освојио чак 4 медаље, од чега две златне, а успео је да исплива и А квалификациону норму за предстојеће олмпијске игре. 

На Олимпијским играма 2012. у Лондону Скулинг се такмичио у обе трке делфин стилом, а иако није успео да се квалификује за полуфинала у обе трке испливао је времена нових личних рекорда. Већ на светском првенству у Барселони 2013. успео је да се пласира у полуфинала трка на 200 делфин и 200 мешовито, а две године касније у Казању 2015. осваја и своју прву медаљу на светским првенствима. Скулинг је у Казању освојио бронзану медаљу у трци на 100 делфин и то је била прва медаља са светских првенстава у историји сингапурског пливања. 

На Олимпијским играма 2016. у Рију Скулинг је освојио златну олимпијску медаљу у трци на 100 метара делфин стилом са временом 50,39 секунди поставши тако први олимпијски победник у историји сингапурског спорта. Време које је Скулинг испливао у финау уједно је био и нови олимпијски рекорд. Олимпијски комитет Сингапура је за овај успех Скулинга наградио са новчаним износом у вредности од једног милиона америчких долара. 

Скулинг је са одлични наступима наставио и на светском првенству у Будимпешти 2017. где је у трци на 100 делфин освојио бронзану медаљу, док је у трци на 50 делфин у којој је заузео 5. место у финалу у два наврата „поправљао” азијски рекорд.

Велики успех остварио је на Азијским играма 2018. чији домаћин је био град Џакарта, а на којима је Скулинг освојио укупно 5 медаља, од чега две златне.

Учествовао је и на светском првенству у корејском Квангџуу 2019. године.

Види још 
 Пливање на Летњим олимпијским играма 2016.
 Светско првенство у пливању 2015. 
 Светско првенство у пливању 2017.

Референце

Спољашње везе 
 Биографија на сајту -{the-sports.org}-
 Лични рекорди и статистика на страници -{swimrankings.net}-

Рођени 1995.
Сингапурски пливачи
Пливачи на Летњим олимпијским играма 2012.
Сингапурски олимпијци на Летњим олимпијским играма 2012.
Пливачи на Летњим олимпијским играма 2016.
Сингапурски олимпијци на Летњим олимпијским играма 2016.
Освајачи медаља на Летњим олимпијским играма 2016.
Пливачи на Летњим олимпијским играма 2020.
Сингапурски олимпијци на Летњим олимпијским играма 2020.
Освајачи олимпијских медаља у пливању
Олимпијски победници у пливању
Освајачи златних олимпијских медаља за Сингапур
Освајачи медаља на светским првенствима у пливању